O belewho l'ọnwa ishii nke ọwhu Elízabetu tsụtaru ime,
Chileke byakwa ezhi ojozhi-imigwe,
bụ Geburẹlu,
t'o je Názaretu l'alị Gálili,
je ezhia nwamgbọko lanụ,
ẹwha iya bụ Méri ozhi.
Nwamgbọko ono bẹ yẹle nwoke lẹ tẹke azẹbukwaa.
Onye l'eje iya alụlu bụ nwoke ọbu,
ẹwha iya bụ Jósẹfu.
Jósẹfu ono bẹ shi l'ẹpa onye eze ichee ono,
bụ Dévidi.
Geburẹlu byakfuta Méri bya asụ iya:
“?Ị dụwhoma?
Onye Chileke kwabẹru ugvu ka l'ugvu.
Chileke swiru ghu.”
Méri nụa ekele ono,
obu wa iya mini.
Ọ rịa l'obu iya sụ:
“?Ọo ẹgube ekele gụnu dụ ẹgube-ẹ?”
Ojozhi-imigwe ono sụ iya:
“Ba atsụshi egvu,
Méri lẹ Chileke mewaru ghu eze-iwhe-ọma.
Lelewho l'ịi-tsụta ime nwụa nwata nwoke,
iwhe l'ịi-gụ iya bụ Jisọsu.
Nwata ono l'a-bụ Onye nweru ẹnya,
iwhe l'ee-ku iya bụ Nwa Ọkalibe-Kangokotaru-Nu.
Onye-Nwe-Ọha,
bụ Chileke l'e-me iya eze g'ọo onye-ichee ya,
bụ Dévidi.
Ọo bụ eze chịa ndu ọnu-ụlo Jékọpu jeyewaro ya,
t'ọ bya l'abubuhu eze abubuhu jeye lẹ tututu-mịmimi.”
Méri sụ ojozhi-imigwe ono:
“?Ndẹhunu gẹ mu l'e-shi tsụta ime l'ẹbe abụ lẹ mu lẹ nwoke zẹbujewaa?”
Ojozhi-imigwe ono sụ iya:
“Ume Chileke l'a-bya asọpyabe ghu,
tẹmenu ike nke Ọkalibe-Kangokotaru-Nu l'a-bya emee ghu ire l'ẹhu.
Ọo ya bụ lẹ nwata ono l'ịi-nwụ bẹ l'eeku Nwa dụ nsọ nke Chileke.
Gụ elekwawho l'abụbu ghu,
bụ Elízabetu tsụtafuakwaru ime nwata nwoke lẹ nka.
Ọnwa ọwa kweekwa iya ọnwa ishii,
mbụ onye ono,
e shi eku onye l'ẹte atsụ ime ono.
O noo lẹ Chileke ta adụdu iwhe kpọru iya ẹka ememe.”
Méri sụ:
“O-woo!
Mu nọwaa!
Ọ kwa lẹ mu nọwaa l'ẹka Chileke.
Lẹ g'i kfuru meeru mu.”
Ojozhi-imigwe ono tụgbua lashia.